Accidental Hypotermi induceret Ventrikulær Takykardi
Tidsskrift: akut ()

## 2024 Vol. 7.3 Case reports / kasuistikker

Forfattere: Andreas Sjøholm-Christensen 1 ; Mohammad Nasiri 1 ; Monija Mrgan Hansen 1

1 Kardiologisk afdeling Esbjerg og Grindsted sygehus

## Kontaktinformation:

E-mail: pandanden@gmail.com

Keywords: Accidental hypotermi; Ventrikulær takykardi; Hypokaliæmi.

## Case reports/kasuistikker

## Accidental hypotermi induceret Ventrikulær Takykardi

Sjøholm-Christianse n et al.

## Abstract

68-årig tidligere rask mand bliver afkølet i forbindelse med udendørstræning og udvikler hypotermi udløst ventrikulær takykardi under genopvarmning ved ankomsten til akutmodtagelsen.

Kasuistikken er skrevet for at skabe opmærksomhed på risikoen for udvikling af maligne arytmier i relation til svær hypotermi eller behandling af denne, for dermed at opstarte korrekt monitorering og behandling ved modtagelsen af patienten allerede i akutmodtagelsen.

I denne kasuistik beskrives et tilfælde af ventrikulær takykardi  udløst  af  accidental  hypotermi.  Den  nedsatte kropstemperatur kan ændre den elektriske ledningsevne og repolarisering af hjertecellerne, hvilket skaber en prædisposition for ventrikulær takykardi.

## Sygehistorie

68-årig mand, tidligere rask og uden disponerende faktorer  til  iskæmisk  hjertesygdom,  indlægges  efter  at  have cyklet 60 km i koldt vejr. Vidner ser ham stå af cyklen og finder ham bleg og let konfus, hvorfor ambulancen tilkaldes. I ambulancen måles et blodsukker på 3,3 mmol/liter(L), efter at patienten havde indtaget æblejuice, og en umålelig  lav  temperatur  på  termometret  Braun  Thermoscan 7. Tele-EKG viser inkomplet højresidig grenblok og atrieflimren med frekvens på 118.

Ved ankomsten til sygehuset er patienten vågen, relevant og uden klager. Der måles et blodtryk på 84/18 mmHg uden samtidig puls bliver monitoreret. Der gives 2 liter opvarmet isoton natriumchlorid til hurtigt indløb samt 1 liter isoton glukose. Vådt tøj fjernes og erstattes af BairHugger tæppe.  Kort  efter  bliver  patienten  utilpas.  Han tilkobles ekstern defilbrilator og der konstateres, at patienten  har  ventrikulær  takykardi med  frekvens  på  190. Patienten behandles med bolus cordarone 300 mg intravenøst(IV), hvorefter patienten konverterer til en normofrekvent sinusrytme.

## FAKTABOKS:

- Accidental hypotermi er en potentiel livsfarlig tilstand.
- Accidental hypotermi kan udløse ventrikulær takykardi under genopvarmning.
- Grundig monitorering, herunder elektrokardiogram (EKG) overvågning er vigtig ved modtagelse af patienter med accidental hypotermi.

Initial  arteriel  blodgas  analyse  (A-gas)  viser metabolisk acidose  med  pH  7,15,  laktat  5,4  mmol/L,  kalium  2,2 mmol/L og glukose 3,9 mmoL/L. Kontrol A-gas 1 time efter  viser  aftagende  acidose  med  pH  7,26,  kalium  3,8 mmol/L og normale elektrolytter samt glukose.

Videre ekstern opvarmning med 1 °Celsius i timen foregår ukompliceret. Der observeres ingen yderligere arytmi-tilfælde  under  9  dages  indlæggelse.  For  at  udelukke  strukturel-,  iskæmisk  hjertesygdom  eller  belastningsudløst VT udføres ekkokardiografi, hjerte-Magnetisk Resonans (MR), hjerte-Computer Tomografi (CT) og EKG overvåget cykeltest, som alle var normale.  Udskrives med en Loop-recorder som 1 år efter er uden fund af arytmi.

## Diskussion

Hypotermi kan nedsætte ledningsevnen af elektriske impulser gennem hjertet, påvirke funktionen af ionkanaler (natrium-, calcium- og kaliumkanaler) i hjertecellernes cellemembran samt påvirke repolariseringen af hjertecellerne, hvilket kan forårsage forlængelse af aktionspotentialet.  Dette  kan  ses på  elektrokardiogrammet  som forlængelse af QT-intervallet. Alle disse ændringer skaber en elektrisk ustabilitet i hjertet, hvilket øger risikoen for alvorlige arytmier.

Ved ekstern opvarmning er der en risiko for fald i kernetemperaturen, og dermed en forværring af den centrale hypotermi.  I  vores  kasuistik  er  en  central  temperatur ikke beskrevet.

Risikoen for arytmier er højere under opvarmning af hypoterme  patienter  og  det  er  derfor  vigtigt  at  håndtere genopvarmningen omhyggeligt(1).  Hypotermi  kan  føre til en forskydning af kalium mellem cellerne og det eks- tracellulære  rum(2).  Ved  opvarmning  kan  denne  forskydning resultere i pludselige ændringer i kaliumkoncentrationen, hvilket kan påvirke hjertets elektriske ledningsevne og repolarisering og dermed øge risikoen for arytmier.  Opvarmning  kan  accelerere  kaliumskift  og yderligere forværre hypokaliæmi, hvilket er en kendt risikofaktor for arytmier. I vores sygehistorie har patienten kalium på 2,2 mmol/l på den første A-gas som korrigeres til 3,8 mmol/L efter 1 time.

Flere studier beskriver accidental hypotermi som eneste årsag  til  arytmi  og  død.  I  et  svensk  studie  gennemgik Brändström et al 362 indlæggelser med accidental hypotermi i en periode på 8 år. I det retrospektive studie var der ikke undersøgt for arytmier, men dødeligheden var på 6 %, hvoraf 15/16 dødsfald var forårsaget af pludselig hjertestop,  som blev tilskrevet hypotermi. I studiet var der flere mænd end kvinder, der blev hypoterme under udendørsaktivitet og disse var generelt yngre end kvinderne (3). I et større international registerstudie gennemgik man 201 indlæggelseskrævende tilfælde med accidental hypotermi i en periode på 10 år, hvoraf størstedelen var mænd. 73 (36 %) fik hjertestop, og ved ankomst på sygehuset havde ca. halvdelen en stødbar rytme (4). Li et al. Har beskrevet en case med vedvarende ventrikulær takykardi hos en 82 årig mand under operation for benign prostata hypertrofi, hvor man ligeledes ikke fandt anden udløsende årsag end hypotermi (5).

Denne kasuistik er skrevet for at skabe opmærksomhed på, at accidental hypotermi kan udløse ventrikulær takykardi,  da  manglende  monitorering,  herunder  EKG  og biokemi ved modtagelse samt opvarmning af patienten i akutmodtagelsen, kan forlænge tiden til potentielt livredende behandling.

## Referencer

1. Piktel JS, Jeyaraj D, Said TH, Rosenbaum DS, Wilson LD. Enhanced dispersion of repolarization explains increased arrhythmogenesis in severe versus therapeutic hypothermia. Circ Arrhythm Electrophysiol. 2011;4(1):79-86 DOI: 10.1161/circep.110.958355 .
2. Buse S, Blancher M, Viglino D, Pasquier M, Maignan M, Bouzat P, et al. The impact of hypothermia on serum potassium concentration: A systematic review. Resuscitation. 2017;118:35-42 DOI: 10.1016/j.resuscitation.2017.07.003.
3. Brändström H, Johansson G, Giesbrecht GG, Ängquist KA, Haney MF. Accidental cold-related injury leading to hospitalization in northern Sweden: an eight-year retrospective analysis. Scand J Trauma Resusc Emerg Med. 2014;22:6 DOI: 10.1186/17577241-22-6.
4. Walpoth BH, Maeder MB, Courvoisier DS, Meyer M, Cools E, Darocha T, et al. Hypothermic Cardiac Arrest - Retrospective cohort study from the International Hypothermia Registry. Resuscitation. 2021;167:58-65 DOI: 10.1016/j.resuscitation.2021.08.016.
5. Li L, Ye W, Li Y, Chen Y, Zeng J. Intraoperative accidental hypothermia as a probable cause of malignant ventricular arrhythmias in an elderly patient undergoing transurethral resection of prostate: A case report. Heliyon. 2023;9(8):e19006 DOI: 10.1016/j.heliyon.2023.e19006.